Cesarhanmun/geonobi-data huggingface dataset:
地名: 龍安 (全羅道, 縣（監）)
年: 1614.0

○王下錄囚單字于權縉曰: "林㥠、鄭大海、林檜等奴婢, 懸錄以入, 金德龍拿入。" 王召色承旨曰: "汝不以逆賊姓名容貌, 一一納招, 而每以北向向化爲招辭, 今後則從實現告。 不然則嚴刑得情矣。" 仍傳曰: "勿爲喧聒, 詳細推問。" 王曰: "文希聖姓名, 今日始發言乎?" 鄭昌衍啓曰: "前日盤問時, 一不發言文希聖三字, 而今始出口, 其爲兇奸, 執此可知矣。" 金緻啓曰: "小臣終始參鞫, 詳知顚末, 故敢啓矣。 金德龍所告, 極爲無據。 如此前後變幻之說, 如文希聖、郭再祐、尹司平等, 前日累招時, 一不供招, 而今始言之, 其爲反覆不測之狀, 必須嚴鞫後得情矣。" 王曰: "金應坤, 初以崔應坤言, 朱良, 初以我國人言之, 而今以向化言之, 何前後變幻其說如此耶? 更爲詳問之。" 權縉曰: "問於德龍則云: ‘余囚於星州府獄, 三月飢餒, 故當初拿來王獄時, 精魂喪失, 發言無次, 金應坤誤以崔應坤供招, 而朱良誤以向化言之耳。’" 王曰: "文希聖、曺應男、尹司平謀逆作黨之說, 何人言之乎? 更問於德龍。 所謂文記者, 永介持去乎? 更問之。" 朴承宗啓曰: "永介卽刻拿問爲當。" 王曰: "畢問於德龍後, 外直羅將拿問。" 王曰: "德龍坐南向北, 使之對辨。" 色承旨啓曰: "羅將等, 拿問之乎? 招問之乎?" 王曰: "招入問之。 使之相封, 當前問之。" 德龍曰: "中坐者, 是也。" 王曰: "姓名誰歟?" 曰: "黃沈也。" 王又曰: "具枷杻後問之。" 王召色承旨, 問於德龍曰: "汝何知永介保放與否歟?" 德龍曰: "在於旁間, 故呼名時知之耳。" 王召色承旨曰: "黃沈回坐, 與德龍面質。" 王曰: "黃沈議啓。" 鄭昌衍曰: "德龍豈以黃沈叱辱之故, 不言文希聖之理乎?" 沈喜壽曰: "德龍之詐惡, 豈以黃沈相詰之故, 諱言文希聖者乎?" 禁府堂上皆曰: "黃沈與德龍相詰之罪, 亦可鞫問。 德龍亦以黃沈之故, 諱言文希聖之事, 亦可嚴鞫。" 金緻啓曰: "德龍安有畏怯黃沈, 而不堪
              敢言文希聖之理乎? 至於持都目, 往於鄭起龍之家云, 而今則曰: ‘鄭起龍容貌、年歲不知。’ 云。 則前後反覆如是, 不可以平問得情。" 沈喜壽啓曰: "諺書都目, 渠自爲之, 而托於得之中路云。 其意以爲‘事成則爲首功, 不成則坐得告變之功’, 而到此亂言, 莫知端倪, 其兇謀巧計, 極爲慘矣。" 朴彛叙啓曰: "德龍之罪, 旣得暴白, 則羅將叱辱之狀, 置而不問, 何損於獄體乎?" 王曰: "黃沈姑囚之, 永介拿入問之。" 王召色承旨曰: "依沈判府議。" 更問德龍曰: "一夜過宿之間, 何以詳知香伊、粉伊名乎?" 德龍曰: "香伊饋酒時, 詳言其故, 聞而知之矣。" 王曰: "香伊、粉伊, 令捕盜廳拿囚事言之。" 王召色承旨曰: "永介下獄, 鄭起龍拿入問之。" 仍傳曰: "起龍事議啓。" 鄭昌衍啓曰: "德龍招辭, 前後反覆, 而今日納招, 亦言‘去年六月, 持向化都目, 置於鄭起龍家’云。 起龍前年四月, 以兵使往在兵營, 則持都目贈鄭起龍之言, 可謂無狀。 不可以平問而得其情, 若鞫問則起龍之事狀眞僞, 可以立辨矣。 如此不測之徒, 亂言誣告, 以害人爲事, 而不爲窮問, 則祖宗朝立法反坐之意, 於何用之乎?" 王曰: "汝以爲都目非余所錄云, 則或有知名者何歟?" 德龍曰: "唜湯介拿來則可知矣。" 王曰: "鄭起龍下獄, 李守良拿入。" 王問德龍曰: "此乃李夢鶴餘黨李守良乎?" 德龍曰: "此眞李守良也。" 王曰: "使之面質。" 王問於德龍曰: "所謂王治國者, 爲將帥云。 軍糧、軍械何以爲之耶?" 王命左右曰: "李守良議啓。" 鄭昌衍啓曰: "李守良者, 德龍當初納招曰: ‘此非眞守良也。 然不可輕放。 囚此則眞守良自至矣。’ 云云。 然則德龍前招時曰: ‘守良見於光州造橋之時。’ 前後之言, 若是舛誤, 則誣告之狀顯矣。" 金緻啓曰: "德龍之招, 前日則守良與唜湯介, 同在於光州造橋處, 一則曰: ‘始見於鴻山地。’ 云。 前訛後變, 莫知端倪, 必嚴鞫後, 可得其情。" 王曰: "前後供辭, 互相不同之由, 問於德龍。" 仍傳曰: "李守良下獄, 金公孫拿入。" 權縉進啓曰: "金公孫不呼姓名, 而潛爲拿入, 以驗德龍之知否何如?" 王曰: "依啓。" 權縉言於都事, 令金公孫匿名拿入, 問於德龍曰: "此誰耶?" 曰: "不知其某人也。" 權縉啓曰: "以備忘記: ‘前日推鞫廳啓請保放, 而未及保放罪人, 更爲察啓。’ 事, 傳敎矣。 前因‘已元情罪人中, 可放者議啓。’ 之命, 朴仁守等九人, 書啓於可放之列, 而永介以上姑保放, 其餘姑囚, 以待親鞫事判下。 其後‘已元情罪人中, 未及議啓者, 竝速議處。’ 事, 傳敎, 故金公孫等十五人書啓, 批答未下。 自鞫廳只請保放, 而未及保放者則無有矣。 敢啓。" 傳曰: "此啓辭, 推官罷出後, 以親鞫時議事, 卽答下于政院矣。"

○傳曰: "羅州、順天、長興、康津、海南、務安、光陽、龍安、茂長、昌城、肅川、熙川內司奴婢身貢, 過三年不納, 甚可駭也。 前後守令推考, 依先朝舊例, 解由憑考, 着實擧行事, 言于該曹。"
地名: 咸悅 (全羅道, 縣（監）)
年: 1395.0

○丁未/上命左右政丞曰: "今各道所報孝子順孫義夫節婦, 各有實跡, 宜加褒賞, 旌表門閭。 其有役者則復之, 貧乏者則周之, 以勵風俗。" 及第卓愼, 全羅道
              光州人也。 父歿, 三年衰絰終制, 奉養其母盡誠敬, 鄕黨稱孝焉。 前署令金四知, 忠淸道
              全義人也。 奉養老母, 朝夕進饌, 必自親嘗, 承順致孝, 久而不怠。 牙州學生孔都知, 年二十七歲喪父, 貧乏失業, 不能自存。 其妻勸移他邑, 都知泣曰: "先墳所在, 何忍去之!" 織屨爲食, 祭享不怠。 林州人林安貴, 喪父母, 守墳八年。 淸州戶長孫禧, 歲戊午, 倭賊突入州中, 母及妻妹, 皆爲所執, 憤不顧生, 直入賊中, 負母登山, 得免於死, 終始孝養, 以盡子職。 寧州官奴勿金, 孝父以誠, 比其歿也, 斬衰三年, 作置神主, 朝夕致祭。 金化前散員李英奇, 祖父母及父母, 老且貧乏, 躬耕孝養, 終始不怠。 喬桐百姓方君正, 養母盡孝, 閭里稱之。 前副正梁希賢, 華人也。 居於江陰, 家甚貧乏, 奉養老母, 雖蔬食菜羹, 必以其鄕之樂侑之, 孝心純至。 其妻承順, 不替婦道。 廣州戶長李勣, 失於軍期, 廣州道兵馬使趙希古欲置勣極刑。 勣子前萬戶好生, 手抱其父, 欲以身代, 希古感其孝誠釋之, 勣得免。 及勣病歿, 好生服喪終制。 水原生員李造, 喪母廬墓三年, 朝夕食粥, 不進鹽醬菜菓, 以致哀敬。 前別將金桂同, 亦水原人也。 性本孝敬, 定省惟勤。 母歿置祠堂, 四時朔望, 奉祀不怠。 右皆孝子順孫也。 咸悅人前散員崔得林妻洪氏, 歲戊午, 爲倭所獲, 賊欲汚之, 罵賊固拒, 中槍而死。 陽城故判事全五福妻盧氏, 歲丁卯, 夫亡。 廬於墳墓之下, 至今九年, 祭享不怠。 春州
              狼川監務趙安平母李氏, 早喪其夫, 寡居守節, 敎子從仕。 喬桐前別將李提妻曺氏, 年十九, 爲倭所獲, 死不汚賊。 皆節婦也。 命皆復其家, 存恤其子。 其中願從仕者, 令給馬上京; 年老家貧者及婦人, 賜米有差。 且令旌表其閭, 仍錄實迹, 通諭中外。
地名: 咸悅 (全羅道, 縣（監）)
年: 1452.0

○司諫院啓曰: "高靈縣監柳孝川, 昔任臨陂縣令, 潛輸綿布于家, 爲部民所發, 且奸全州妓及咸悅官婢, 多行不義。 守令, 民之儀表, 請改之。" 傳曰: "當與大臣議之。"
地名: 咸悅 (全羅道, 縣（監）)
年: 1459.0

○傳旨義禁府曰: "官奴永屬宦者茂朱
              鄭存、寧海
              柳漢、珍島
              劉進、濟州
              金潔、盈德
              吳栗山等放送, 還給家産從仕。 珍島
              金革ㆍ鄭福ㆍ趙生、巨濟
              李孝智ㆍ李春ㆍ文仲善、南海
              李岡、康津
              化繼山、河東
              安遇祥、金山
              黃思義、固城
              朴存壽、南海
              崔岑、旌義
              黃義之ㆍ朴漢、泗川
              金德恭、咸悅
              李澗、咸從
              金從直等, 自願外方移, 永屬木川
              崔濕, 外方從便。"
地名: 咸悅 (全羅道, 縣（監）)
年: 1468.0

○放癸酉年亂臣緣坐人外方從便者, 大丁叔金他乃、鄭冠叔純祐、安祐孼姪則金吾無只、張貴南叔末孫、奉汝諧孼叔德生、黃善寶姪張生ㆍ叔黃信、黃義軒姪末同ㆍ玉中ㆍ謹中ㆍ哲守、鄭孝全姪興生、趙順生姪趙銛、鄭苯姪世存ㆍ玉守ㆍ孝同ㆍ玉同、朴季愚姪彭老、金衍姪義同、趙完圭姪加麻耳ㆍ三元、趙藩姪永達、植培姪馬叱同ㆍ介叱同ㆍ牛叱同ㆍ永山ㆍ命山、仲恩姪介叱同、元矩叔元美ㆍ益達、高德稱姪仲規ㆍ石同ㆍ萬同ㆍ光大、金宗瑞姪永德ㆍ無適ㆍ明察、尹處恭姪上佐ㆍ尹濟ㆍ尹濱、李命敏姪孟準ㆍ銀同ㆍ銀哲ㆍ興祖ㆍ榮祖ㆍ哲同ㆍ煥昇ㆍ年同ㆍ末孫ㆍ吾乙ㆍ未同ㆍ芿叱同ㆍ仲同、李賢老叔順之、李耕㽥姪維漢ㆍ末同ㆍ季同ㆍ李儼ㆍ石同ㆍ未同ㆍ世中; 及趙衷孫給付功臣家爲婢者, 張貴南妹鶴非ㆍ末非、黃善寶妹召史、趙完圭妹精正、仲恩妹貴德、元矩妹心伊、梁玉妹義非、金有德妹莫莊、黃貴存妹厚存ㆍ閏存; 諸邑安置者, 元矩姪孝孫、高德稱姪孟規、崔老妹內隱伊ㆍ內隱德。 丙子年亂臣緣坐人內外方便從者, 趙淸老叔壽山、江山姪牛叱同ㆍ千同、河偉地姪河浦ㆍ河汾ㆍ龜同、李徽孼叔李才、權著姪權孫件ㆍ伊同ㆍ莫同、李昊姪永石、朴仲林姪斯悌ㆍ斯枰ㆍ斯楨ㆍ成年ㆍ哲守ㆍ介叱同、朴崝姪敬孫ㆍ謙文ㆍ信文ㆍ守文ㆍ思文、宋石同叔宋仞、金文起孼叔仇守ㆍ介叱知、成勝姪萬年ㆍ兆年ㆍ億年、柳誠源姪柳種今ㆍ年生ㆍ守佐ㆍ文山、李智英孼叔李遺ㆍ李義及成燃ㆍ成炤ㆍ安祖述ㆍ崔孟漢ㆍ崔季漢; 給付功臣家爲婢者, 權著妹召史、許慥妹小斤ㆍ召史、李裕基孼妹孝全、崔沔妹莫非、權著孼妹召史。 乙酉年亂臣緣坐人內, 諸邑安置者, 金處義姪犀角ㆍ文孫ㆍ龍角、叔孝忠、孼叔義松、崔潤姪孝同ㆍ哲山ㆍ哲同ㆍ水丁、奉石柱叔安唐; 官婢定屬者, 崔潤孼妹水德; 待年爲奴者, 金處義姪三角ㆍ麟角ㆍ三同ㆍ凡伊ㆍ龜角ㆍ終角、崔潤孼姪春同ㆍ小山、任實付處吳凝、義州充軍文尙德、官奴永屬海南
              李崗ㆍ咸悅
              李閒、定屬大興
              劉昭ㆍ忠州
              崔倫、流人光陽
              李宗根ㆍ順天
              安克頓ㆍ寧海
              裵孝思、晋州付處羅裕善。 時, 世子以上疾劇, 憂懼不知所爲, 議放癸酉以來亂臣叔姪姊妹之緣坐者凡二百餘人。 左議政朴元亨功臣婢妾義非, 亦在放中, 元亨頗懷不平, 謂同副承旨韓繼純曰: "義非本系賤人, 放之亦賤, 不放亦賤。 況此婢乃我功臣錄券付婢子也, 其代身亦應充給, 請申此意。" 繼純默然, 左贊成金國光謂繼純曰: "此事何不圖之於初? 今雖不卽啓達, 以黃標蔽付義非二字而下傳旨, 則不妨。" 繼純又默然, 商量者久之, 於義非二字傍付空黃標, 以元亨所言申之。 世子曰: "今朝蓬原君云: ‘緣坐者雖本系賤人, 放還本主, 亦上恩也。’ 業已議定, 不可回異。" 遂不聽。 昌孫功臣奴婢, 亦有放者, 昌孫略不介懷。 義非者, 初爲元亨再從叔妾, 旣被緣坐, 元亨遂占爲功臣婢作妾, 生二子。
地名: 咸悅 (全羅道, 縣（監）)
年: 1472.0

○戶曹啓: "前承傳敎: ‘自今諸道田稅, 勿委守令, 擇諳練朝官, 兼帶戶曹郞廳職銜, 臨時發遣監納。’ 臣等參酌已前受敎, 可行節目錄啓。 一, 諸邑田稅, 正月晦日內畢納, 隨卽載船, 畢載日時及限內未納人名啓聞, 令所在官給狀, 京倉直納。 一, 貢吏或侵漁納者, 或高重斗量, 或與納戶相議, 先於本家潛受其賂, 到浦所以餘剩充數, 其姦莫甚。 許人陳告, 犯者全家徙邊, 告者以犯人財産給賞。 一, 浦所近處興利人一禁, 其犯禁之物入官, 論罪後, 殘驛吏定屬, 許接人, 亦以制書有違律論斷。 一, 敬差官不能制御貢吏, 使之恣行者, 罷黜; 所在守令及敬差官, 容留興利人不擧者, 以制書有違律論斷。 一, 納者到有先後, 執吏受贈, 不依次序, 致令先到者久留, 其弊不貲。 犯者計贓論罪後, 殘驛吏定屬, 受贈之物入官; 不能檢擧敬差官, 依律論罪。 一, 游女依接浦所, 而貢吏不之禁者, 屬殘驛吏; 游女, 良人屬殘邑婢, 賤人決罪後還本, 切隣保授, 禁其出入, 違者論罪。 本主知情, 故縱暗受日貢、月貢, 以爲利者重論, 其婢屬殘邑婢。 一, 僧人多投接浦所, 交結貢吏作弊, 須摘發啓聞論罪, 屬殘邑奴。 一, 敬差官所率伴倘、陪吏作弊者, 許人陳告, 依律論罪, 重者殘驛吏定屬。 一, 榮山城
              法聖浦敬差官, 其所在羅州、靈光官易以供饋; 德城倉, 所在咸悅, 官最彫殘, 敬差官用倉穀供饋。 一, 漕卒多以殘劣貧寒者抄定, 不堪其役, 甚未便。 今後擇富實人抄定, 其守令有違者罷黜, 不能檢擧, 海運判官幷重論。 一, 納稅遲緩, 非徒罪在守令, 全在觀察使督責陵夷, 若限內未納者多, 則竝論觀察使。" 從之。
地名: 咸悅 (全羅道, 縣（監）)
年: 1480.0

○刑曹三覆啓: "益山囚咸悅鄕吏終連, 以私忿, 歐殺繫獄僧一牛罪, 律該絞待時, 文川囚私奴末之, 毆殺私婢冬仇里罪, 律該絞待時。" 竝從之。
地名: 咸悅 (全羅道, 縣（監）)
年: 1527.0

○壬子/憲府啓曰: "前日司中, 以咸悅縣監邊封, 以本官官婢通奸事, 啓罷其職, 而今聞之則執義金銛, 通簡于邊封曰: ‘汝事, 某臺諫先發, 余力救, 不得。’ 云。 擧同僚之名, 私通臺議, 有關士風, 至爲驚愕, 請速罷之。" 傳曰: "金銛事, 未可知也。 然臺諫, 豈偶然聞見而啓之? 誠有如此事則果爲驚愕。 執義則自不可行也, 知其實否然後, 亦可罷也。" 再啓, 不允。

○癸丑/憲府啓金銛事。 諫院啓曰: "咸悅縣監邊封官婢通奸事, 憲府論罷, 而執義金銛簡通於邊封曰: ‘某員發言, 余力救而不得爲也。’ 云。 僚中完議之言, 雖在父子間, 不可以傳說。 金銛所爲, 至爲陰邪, 請須先罷後推。 上敎謂: ‘推之則可罷。’ 云。 推問而其緘辭若曰: ‘某員發言。’ 云爾則緘辭所及之員, 參推似難, 請各別推之。 大抵, 近日臺中凡論啓, 而被論者必曰: ‘某人所爲。’ 先懷陰中之心, 以搖動臺諫爲計者頗多。 非徒朝廷氣脈萎薾, 大關於國家興亡。 金銛以有識臺官, 如此爲之, 必須先懲此人然後, 朝廷紀綱自振; 臺諫體貌自立; 士習自正矣, 須速痛懲可也。" 傳曰: "金銛事, 兩司豈偶然聞見, 而同意啓之乎? 然大抵, 近來士大夫之請罷者, 不推而遽罷, 已成習。 予意以爲, 推而後罷之, 則彼亦甘受其罪也。 推而罷之, 亦爲未晩也。 以諫院啓意觀之, 請各別推之云, 其下詔獄推之可也。"
地名: 咸悅 (全羅道, 縣（監）)
年: 1528.0

○庚戌/下禁府公事, 傳曰: "見此公事 ‘邊封於金守濬處相通書簡, 請推納閱實。’ 云, 此公事, 至爲稽緩。 見守濬供辭則以爲: ‘邊封通我簡內云, 此必鄭萬鍾陰嗾而發也。
                【邊封
                  咸悅官婢通奸事, 疑鄭萬鍾發於臺中, 云。】
              越三日, 親往咸悅, 問邊封曰: 「何以詳知萬鍾所言耶?」 答曰: 「金銛, 與我同里閈相善, 故通諭。」 云。’ 以此見之, 金銛不無私通之事, 而邊封更招則云: ‘萬鍾, 與我有嫌慮, 此人所言, 故臆料而言之。’ 云, 此必庇護金銛也。 守濬處相通之簡, 不須推閱, 而邊封加刑窮推。"
地名: 咸悅 (全羅道, 縣（監）)
年: 1593.0

○經略移咨: 大槪, 本國八道之中, 某道、某邑, 倭奴盡數占據; 某道上犯; 某道未犯; 某處某道, 全未入境, 逐一備細, 開寫明白, 咨復施行。 回咨曰: ‘如平安道
              平壤府城ㆍ中和ㆍ祥原等郡, 俱經焚蕩占住。 寧邊ㆍ肅川ㆍ成川ㆍ定州ㆍ安州ㆍ龜城ㆍ朔州ㆍ昌城ㆍ義州ㆍ江界等府鎭、德川ㆍ順川ㆍ熙川ㆍ雲山ㆍ嘉山ㆍ郭山ㆍ宣川ㆍ鐵山ㆍ龍川ㆍ渭原ㆍ碧潼ㆍ博川ㆍ理山ㆍ寧遠ㆍ慈山ㆍ价川等郡、甑山ㆍ咸從ㆍ江西ㆍ永柔ㆍ龍崗ㆍ三和ㆍ順安ㆍ江東ㆍ三登ㆍ陽德ㆍ孟山ㆍ泰川ㆍ殷山等縣, 俱賊未入境。 黃海道
              黃州ㆍ海州ㆍ瑞興ㆍ平山ㆍ豐川等府鎭、鳳山ㆍ谷山ㆍ遂安ㆍ信川ㆍ安岳ㆍ載寧ㆍ白川等郡、新溪ㆍ牛峯ㆍ文化ㆍ松禾ㆍ長淵ㆍ瓮津ㆍ康翎ㆍ殷栗ㆍ江陰ㆍ長連ㆍ兎山等縣, 俱經焚蕩占住。 只延安府一城, 守臣固守, 奮勇拒敵, 賊遂大挫而去。 京畿
              廣州ㆍ驪州ㆍ坡州ㆍ楊州ㆍ水原ㆍ富平ㆍ利川ㆍ仁川ㆍ長湍ㆍ南陽等府鎭、楊根ㆍ豐德ㆍ加平ㆍ安山ㆍ朔寧ㆍ安城ㆍ麻田ㆍ高陽等郡、龍仁ㆍ振威ㆍ永平ㆍ陽川ㆍ金浦ㆍ砥平ㆍ抱川ㆍ積城ㆍ果川ㆍ衿川ㆍ通津ㆍ交河ㆍ漣川ㆍ陰竹ㆍ陽城ㆍ陽智ㆍ竹山等縣, 俱經焚蕩, 亦有占據。 江華ㆍ喬桐等府縣, 俱賊未入境。 江原道
              原州ㆍ淮陽ㆍ襄陽ㆍ春川ㆍ三陟ㆍ江陵ㆍ鐵原等府鎭、通川ㆍ平海ㆍ旌善ㆍ高城ㆍ扞城ㆍ寧越ㆍ平昌ㆍ等郡、金城ㆍ蔚珍ㆍ歙谷ㆍ伊川ㆍ平康ㆍ金化ㆍ狼川ㆍ洪川ㆍ楊口ㆍ橫城ㆍ麟蹄ㆍ安峽等縣, 俱經賊患, 亦有占住。 慶尙道
              慶州ㆍ星州ㆍ安東ㆍ昌原ㆍ金海ㆍ密陽ㆍ善山ㆍ大丘ㆍ東萊等處府鎭、草溪ㆍ蔚山ㆍ梁山ㆍ淸道ㆍ醴泉ㆍ永川ㆍ興海ㆍ金山ㆍ咸安ㆍ陜川等郡、慶山ㆍ固城ㆍ巨濟ㆍ義城ㆍ泗川ㆍ鎭海ㆍ開寧ㆍ三嘉ㆍ高靈ㆍ宜寧ㆍ河陽ㆍ龍宮ㆍ彦陽ㆍ漆原ㆍ仁同ㆍ聞慶ㆍ咸昌ㆍ知禮ㆍ玄風ㆍ軍威ㆍ比安ㆍ義興ㆍ新寧ㆍ靈山ㆍ昌寧ㆍ機張ㆍ熊川等縣, 俱經焚蕩, 占住。 靑松ㆍ寧海等府、榮川ㆍ豐基ㆍ咸陽等郡、南海ㆍ盈德ㆍ居昌ㆍ奉化ㆍ河東ㆍ淸河ㆍ安陰ㆍ丹城ㆍ禮安ㆍ迎日ㆍ長鬐ㆍ眞寶等縣, 俱賊未入境。 只晋州一城, 本鎭官固守拒賊, 斬殺甚衆, 賊遂遁歸。 咸鏡道
              安邊ㆍ德原ㆍ鍾城ㆍ慶興等府鎭、文川ㆍ高原ㆍ三水ㆍ端川等郡、洪原ㆍ利城ㆍ明川等縣, 俱經賊患, 亦有占住去處。 忠淸道
              忠州ㆍ淸州等鎭、淸風ㆍ丹陽ㆍ槐山等郡、文義ㆍ堤川ㆍ懷德ㆍ延豐ㆍ陰城ㆍ淸安ㆍ鎭川ㆍ永春ㆍ報恩ㆍ永同ㆍ黃澗等縣, 俱經焚蕩, 亦有占住。 公州ㆍ洪州等鎭、林川ㆍ泰安ㆍ韓山ㆍ舒川ㆍ沔川ㆍ天安ㆍ瑞山ㆍ沃川ㆍ溫陽等郡、鴻山ㆍ德山ㆍ平澤ㆍ稷山ㆍ定山ㆍ靑陽ㆍ恩津ㆍ懷仁ㆍ鎭岑ㆍ連山ㆍ尼山ㆍ大興ㆍ扶餘ㆍ石城ㆍ庇仁ㆍ藍浦ㆍ結城ㆍ保寧ㆍ海美ㆍ唐津ㆍ新昌ㆍ禮山ㆍ木川ㆍ全義ㆍ燕歧ㆍ靑山ㆍ牙山等縣, 俱賊未入境。 全羅道
              珍山ㆍ錦山等郡, 龍潭ㆍ茂朱等縣, 俱被焚掠外, 羅州ㆍ光州ㆍ南原ㆍ長興ㆍ順天ㆍ潭陽ㆍ濟州等府鎭、寶城ㆍ益山ㆍ古阜ㆍ靈巖ㆍ珍島ㆍ淳昌ㆍ金堤ㆍ礪山ㆍ靈光ㆍ樂安等郡、昌平ㆍ臨陂ㆍ萬頃ㆍ金溝ㆍ綾城ㆍ光陽ㆍ龍安ㆍ咸悅ㆍ扶安ㆍ咸平ㆍ康津ㆍ玉果ㆍ高山ㆍ泰仁ㆍ沃溝ㆍ南平ㆍ興德ㆍ井邑ㆍ高敞ㆍ茂長ㆍ務安ㆍ同福ㆍ和順ㆍ興陽ㆍ海南ㆍ求禮ㆍ谷城ㆍ長城ㆍ珍原ㆍ雲峯ㆍ任實ㆍ長水ㆍ鎭安ㆍ大靜ㆍ旌義等縣, 俱賊未入境。 只全州府一城, 賊至城外, 望見守備完固, 不犯而退。
地名: 咸悅 (全羅道, 縣（監）)
年: 1614.0

○王引見平安兵使李時言。 王曰: "(卿久在北道, 虜情如何云乎?" 李時言啓曰: "小臣受命下去, 首尾三年餘矣。 仍聞虜情, 則老酋自大勝忽賊後, 深處胡人, 幾盡掠去, 酋勢日熾, 於我西北, 似不好矣。" 王曰: "北道防備之事何如耶?" 時言曰: "小臣往來西北, 見其防備, 則城池、器械、弓箭等具, 自朝廷另加嚴勅, 似無虛疎之患。 第於年前厲疫大熾, 死亡者幾至萬餘, 邊上無人。 賊若來侵, 難以禦之。 一道軍民, 爲之憂慮爾。" 王曰: "本道防備等事, 勝於北道耶?" 時言曰: "本道與北道大相不同。 北道則爲將者日思防備, 居民亦思固守。 而本道則昌城、碧潼等地, 實與老酋接境, 而昇平日久, 居民不爲預防, 爲守令者, 亦似玩愒。 且物力雖相似, 而城池、器械則多不及於彼矣。 北道軍丁, 似爲精鍊, 至於女人, 亦習放砲, 而本道則邊氓數少, 防備疎虞。 小臣下去後, 察其軍情, 稟啓(以)爲之矣。 今者天朝, 以征討老賊事徵兵, 而我國軍丁, 甚不精銳, 是誠可慮。 且想老賊形勢, 若不得犯天朝, 則不無來寇我境之患矣。" 王曰: "天朝若爲征討, 則老酋可以蕩覆乎?" 時言曰: "天朝大擧措, 臣不能遙度, 而老賊非等閑部落之比矣。 臣曾見其行軍等事, 號令嚴肅, 器械精利。 今若爾深入其窟穴, 則主客之形勢懸異, 臣不無過慮焉。" 王曰: "老酋何如是强盛乎, 且其軍數幾何耶?" 時言曰: "老酋兵數, 臣未的知, 而本部精兵, 幾至萬餘。 至計其所掠忽賊騎卒, 則不下數萬人矣。 此賊自丁未年, 到處戰勝, 始得熾大, 然渠大興土木之役, 故其軍丁怨苦, 皆思逃避云矣。" 王曰: "賊若來寇我境, 何以禦之?" 時言曰: "老賊若來, 則我可固守城池, 以待之矣。 彼以逸騎馳突, 決難制勝。 臣昔在唐兵陣中, 目見島山、稷山等地, 戰倭之時, 則倭兵極爲精銳, 而不敢支敵於遼、薊之騎卒矣。 今若不幸彼賊來寇, 則深溝高壘, 勿與之戰, 使賊進無所攻, 退無所掠, 竢其班師之時或夜斫可矣, 而其鋒決不可當。 臣常與同僚相勉曰:　‘其賊甚强, 愼勿輕犯。’ 云爾。" 王曰: "人心不固, 無城池, 何以守之乎?" 時言曰:　"不戰則已矣, 而平原、廣野旣不得交鋒, 城池亦不能守之, 則無可奈何。 人心雖惡, 而紀綱稍存, 豈如壬辰年棄城而逃散者乎? 如北道則軍丁雖少, 而人心則不變, 多有死長之心矣。 大槪臣長在戎馬間, 熟諳軍情。 不可以徒刑, 亦不可以徒惠。 必也恩威竝濟而後可矣。 如有賞賜之物, 則軍心咸悅焉。 臣曾於北道受命下去時, 自上多賜弓矢等物, 而何能盡給許多軍士? 或以五介矢分給之。 兵曹所給賞木五同, 亦不能周給, 至以數尺布, 均於分給。 則軍心胥悅。 若優備賞賜之物, 勸懲之則可得其歡心矣。" 王曰: "卿下去後, 有不自斷者, 一一稟啓。 則當與廟堂議處焉。" 時言曰: "臣敢不承命, 第天朝徵兵之事, 老酋若得聞知, 則必向我怨怒矣。 前聞老賊爲我國言曰: ‘朝鮮之一草、一木, 亦未嘗蹂躙矣。 朝鮮雖與天朝爲父子之國, 而其何能背我厚義, 故自生亂乎?’ 云云。 是誠可慮。 且邊上防禦處, 文官差往者, 以武弁代送何如?" 王曰: "當議而處之。" 王曰:) "邊將等殿最, 必須嚴明, 虜情亦可詳探。 器械預爲繕修, 十分謹愼爲之。" 時言曰: "臣敢不承上命, 竭力爲之乎? (臣於前日下去時, 滿浦近處, 有所切胡人。 且臣管下人, 亦有與胡人相切者, 臣今率去矣。 使此漢等持厚賂, 往探之, 則賊之祕密事, 雖未能知, 而其動兵與否, 或有得知之路矣。" 【建州夷酋, 佟奴兒哈赤, 本名東㺚。 我國訛稱其國爲奴可赤, 此本酋名, 非國名。 酋本姓‘佟’, 其後或稱‘金’, 以女眞種故也。 或稱‘雀’者, 以其母呑雀卵而生酋故也。 今者國號僭稱金, 中原人通謂之建州。】)王曰: "在逃諸賊及朴賊, 另飭各鎭堡, 使之譏察。" 時言曰: "小臣亦有此慮矣。 朴賊若不自盡, 則或逃胡地, 或入於中國矣。 其要害之地當使嚴守, 各鎭堡等亦爲戒飭, 荒唐之人, 使之各別跟捕之爾。" 權縉
              啓曰: "賊若投入上國, 而偸生則已矣, 又或逃走胡地, 則亦無可奈何, 而厚賂藩胡, 使之密密譏察, 則或有得知之路。 亦須縝密探知, 勿使彼胡而起疑爲當矣。" 王曰: "可。 平安道則李時言旣已聽去, 而北道則何以爲之乎?" 縉曰: "卽方分送諭旨矣。 可以此意, 竝爲密諭之矣。" 時言曰:　"臣有自前, 所切胡人厚賂之。 因以此意, 密密開諭而問之, 則或有探知之路矣。" 縉曰:　"此皆過慮, 賊必在我境之內也。 爲監、兵、守令者, 孰不欲捕捉, 而其害反及於平民, 以致騷擾之謗, 故或有玩愒之患。 此賊豈與鳥獸、草木而同居乎? 山而有僧, 海而有篙工, 四方上下, 俱有人焉, 萬無獨居獨生之理, 而日月已久矣。 外方設捕之擧措, 今年異於前年, 臣竊痛焉。" 王曰: "無乃逃入倭中乎?" 縉曰: "西北道則連陸, 或有逃投之患, 而倭國則大洋難越。 前者釜山等地, 此賊雖有交利之事, 而必也乘舟而後往, 則彼賊豈能獨爲運舟而往哉?"
地名: 咸悅 (全羅道, 縣（監）)
年: 1634.0

○癸未/守陵官南以雄啓曰: "臣在山陵時, 有咸悅士人鄭祥者, 服衰隨發靷到山陵, 及初朞, 亦來哭, 再朞又上來, 脫服而去。 臣嘉其誠意, 而問其由則 ‘其父彭壽, 往在裕陵、穆陵之喪, 俱服三年, 因其時守陵官之狀啓, 至於旌表。 恐墜亡父之至意, 踵以行之’ 云。 庇安居內奴李義延亦服衰, 二十五日到山陵, 臣亦問其由則 ‘壬申六月, 聞大妃昇遐, 結幕居喪, 以終三年。 今者再朞已迫, 爲展一哭之誠而來’ 云。 臣目見二人之服喪, 恐有至行堙滅之歎, 敢此陳達。" 答曰: "誠極可嘉。 言于該曹。"
地名: 扶安 (全羅道, 縣（監）)
年: 1420.0

○扶安縣住三韓國大夫人
              宋氏家奴德金告學生崔尙溫亂言, 命下義禁府, 以吏曹判書尹坤爲委官, 又遣右副代言趙瑞老, 同三省雜治。 德金服誣, 命杖一百、流三千里。
地名: 扶安 (全羅道, 縣（監）)
年: 1429.0

○癸卯/扶安縣住私婢, 一産二男一女, 命依前例賜米。
地名: 扶安 (全羅道, 縣（監）)
年: 1436.0

○刑曹啓: "扶安囚金連私奴成萬歐殺人, 禮山囚金浩南故燒人家, 律竝該斬。" 從之。
地名: 扶安 (全羅道, 縣（監）)
年: 1455.0

○議政府據禮曹呈啓: "全羅道
              萬頃縣前驛丞洪簡, 父死守墳, 其母又得腹疾, 穀道不通, 身瘴濱死, 簡割脛肉細切, 以麪爲丸, 和酒以進, 穀道遂通, 其疾小愈。 明日又進, 大白蚓從穀道出, 其疾永痊。 前副司正金孟倣, 其父得惡腫將死, 自割脛肉細切, 和酒以進, 其父不肯飮, 孟倣先嘗, 父乃飮之, 其疾小愈。 後父疾復作, 又割進之, 乃愈。 竝孝行特異, 人所難能, 宜旌門敍用。 金堤縣學生韓繼忠, 年二歲, 母死, 年未十歲, 父又沒, 居墓側, 朝夕哭奠, 以終三年。 年至三十, 躬自負土, 更營母墳, 麤衣藁鞋, 又終三年。 又嫡母沒, 擔土營塚, 親自炊爨, 守墳三年。 又圖父母形, 出告反面。 扶安縣良女召史, 其夫船軍韓乙生死, 十五年不食魚肉、葱、蒜, 歲久衣破, 更着白衣。 其兄弟憐其貧而無子, 欲改嫁, 固辭不從。 金溝縣學生柳九源死, 其妻芿叱德守墳三年, 至今八年不食肉。 又圖夫形, 掛於房內, 朝夕哭奠, 以冠服置諸左右, 事之如生。 錦山郡故注書吉再之女, 適幼學李孝誠, 事舅姑如事父母。 二十六歲, 其夫無子而死, 凡干喪事, 一遵《家禮》, 不用浮屠。 其舅欲以孝誠田及奴婢分與諸子, 而感吉氏誠孝, 未敢發言, 吉氏知其志, 盡還於舅, 率己奴婢奉養如初, 舅姑感悔, 不奪奴婢田地。 歲至丁巳, 其母病, 還家侍側, 及沒因居焉, 每節必具衣服甘旨, 歸覲舅姑。 又其兄吉師舜仕于京, 吉氏與其兄金石精妻, 同心輸其糧米。 師舜死, 子皆幼弱, 使姪迎屍, 殯于家, 又使姪主喪, 吉氏與師舜妻同居, 服喪期年。 又石精妻死, 心喪三年。 又舅病篤, 身自奉藥, 及死哭之, 眼暗, 諸子欲作佛事, 吉氏以長子之妻, 首行朔祭, 諸子因以感悟, 只行朔望之奠。 昌平縣學生金河遜死, 其妻安氏年二十二, 葬于家北, 朝夕哭奠, 以終三年。 其父哀其早寡貧窮, 欲改嫁, 誓死不從。 其婦行可賞, 宜竝復戶。 全州幼學卜閏門, 母沒廬墓, 親自炊爨, 至誠供奠。 距家十五餘里, 每日定省於父, 以終三年。 掛母影幀於凈室, 朔望致祭, 獻其時物, 出告反面, 事之如生。 金堤縣前副司正金遜之, 母死, 躬擔土石以成塚, 雖寒, 着芒鞋不服煖衣, 廬墓三年。 又其父病苦, 嘗糞號泣, 乞以身代。 及歿一如母喪, 且事繼母, 如事親母。 沃溝縣學生李景文, 其父死, 以母宿疾未得廬墓, 及母死, 葬於父墳之側, 擔土成墳, 親自炊爨, 供奠兩墳, 終三年後, 不脫喪服, 因居父墳, 悲痛哀泣, 無異初喪。 竝孝行可賞, 宜隨才敍用。 南原府
              金自江病苦, 其妻衍金絶飮食, 及死欲與偕死, 父母止之, 不聽, 蒿葬於外, 卽日而死。 宜旌門礪節。" 從之。
地名: 扶安 (全羅道, 縣（監）)
年: 1469.0

○傳旨義禁府: "永屬亂臣康純妻富貴于昆陽, 妾春月于熊川, 弟末生于海南, 孽弟春生于固城, 子碩孫妾玉今于河東, 妾觀音非于泗川, 吳致權母卜之、妹五音粥于茂長, 閔叙妻石非于金海, 孽弟吾乙未于興陽, 朴自河兄自江于河東, 卞自義妻終生于固城, 曺敬治繼母終今、孽兄仲生ㆍ繼生ㆍ末生于長鬐, 李之楨父灼于寧海, 盧守同父祐于昌原, 崔戒之妻敬順于三元, 妾流伊、今音德于昆陽, 張益之妻甫德、妾子亡金ㆍ今音同于固城, 張順之妻陽非、妾龍非于盈德, 蔣西妻仲今、妾介德ㆍ延非于機張, 辛井保妻召史于寧海, 金實父憐先、妻權月、後妻善莊于鎭海, 曺允信父夢暉、文致彬父郁于興陽, 妾訥加伊、性非于光陽。 安置吳致權孽三寸叔加八里、卜仲于茂長, 閔叙妾女壻李玉山、三寸姪信同于昌原, 三寸姪乙同于興海, 朴自河三寸姪義宗于河東, 曺敬治孽三寸叔衆伊于固城, 者乙未、干麿孽三寸姪加沙、弟麻丁、異母弟介同于寧海, 洪亨生兄利生于沃溝, 異母弟利壽于盈德, 三寸姪季孫、哲孫于海南, 李之楨弟之斡、孽兄順生于延日, 姜利敬兄利誠于順天, 盧守同弟守剛、三寸叔禧禎、祉祈于固城, 弟守城于昌原, 辛井保兄鼎保、三寸姪緝ㆍ繡ㆍ樑ㆍ繼ㆍ緖于東萊, 兄益保、孽三寸姪卜只ㆍ同玉于河東, 孽兄存者于寧海, 孽三寸姪巾之ㆍ達亡ㆍ內隱同于梁山, 曺允信兄允屋、三寸叔仲敗ㆍ景明、三寸姪加朴于扶安, 文致彬兄有彬于羅州, 盧敬孫弟信孫于務安, 李鐵柱兄鈴柱、弟石柱于海南, 趙順宗孽三寸叔安守于順天, 趙永達弟永哲于鎭海, 李仲淳弟叔淳于長鬐, 金昌孫弟廣孫于盈德, 崔緩孽三寸叔都致于昆陽爲奴婢。 保授吳致權女子吳非于外祖中和住甲士楊孝順, 閔叙女子仲非于金海定役母石非, 洪亨生孫子方麿赤于安岳住從祖母火者羅友明妻七寶, 崔戒之子三亨、三利于昆陽定役母敬順, 張益之子芿叱同ㆍ萬同于固城定役母甫德, 蔣西子石乙伊于機張定役母仲今, 妾子哲同ㆍ哲山于機張定役母介德, 金實子升孫于鎭海定役母權月, 文致彬妾子亡吾之于光陽定役母性非, 李夏子正守ㆍ木守于賜柳漢婢母萬非, 竝待年永屬奴婢。 保授康純三寸姪金無赤于藍浦住母卜守, 阿只于潭陽住母命斤, 閔叙三寸姪石同于連山住母閔發妻李氏, 孽三寸姪山伊于報恩住母內隱伊, 洪亨生三寸姪虫介于尼山住母丹奉, 玄石ㆍ乙石于尼山住母彭非, 孝石于尼山住母允德, 李之楨孽三寸姪順同于星州住母召史, 姜利敬三寸姪命重于外祖順安縣令金孝振, 竝待年安置。"
地名: 扶安 (全羅道, 縣（監）)
年: 1473.0

○刑曹三覆啓: "扶安囚私奴中山、玉山, 良人金仲南明火强盜罪, 律該斬不待時, 依受敎, 妻子永屬邊邑奴婢。" 從之。
地名: 扶安 (全羅道, 縣（監）)
年: 1474.0

○傳旨刑曹: "放典獄廳直定役李仁春、律學廳直定役孟有才ㆍ韓內隱山ㆍ朴得金ㆍ朴乙生ㆍ崔豆乙萬ㆍ金自新ㆍ金今同ㆍ仁萬ㆍ姜自山ㆍ宋云山ㆍ趙巨乙吾未ㆍ金今音勿ㆍ全未同ㆍ全珍ㆍ李元吉ㆍ張赤擧烟ㆍ金守山ㆍ孔哲山ㆍ金義ㆍ孔石伊ㆍ朱山ㆍ李莫同、藥房徒年定役金貴全、刑曹皂隷定役韓承重、驪州充軍洪今生、月串充軍李仲山、井浦充軍北間ㆍ白山ㆍ金敬、 坡州徒年定役李叔武ㆍ李次仲、漣川徒年定役任址、坡州充軍崔山、海州永屬僧學空、鳳山充軍姜牛叱ㆍ同徒年定役宋自貞ㆍ付處田吉甫、瓮津充軍李祐、信川充軍金尙勇ㆍ羅叔明、吾叉浦充軍金南守ㆍ徐孟孫ㆍ金致和ㆍ金誌、遂安充軍韓孝順、長淵徒年定役張末生、龍媒梁充軍李同ㆍ李末同、許沙浦充軍金孝榮ㆍ金孝元、瑞興充軍崔植、廣巖梁充軍金孝民ㆍ金上佐、黃州充軍李永山、海州充軍崔莫同ㆍ金尙、江陵烽火干定役安好之、昌城流金仲珍、渭源充軍田萬ㆍ官奴定屬李春今ㆍ定役李守知、肅川定役朴山、中和定屬金巨勿ㆍ宋石柱、龍川定役婢召史、義州定役金嚴同ㆍ金莫同ㆍ黃有丁ㆍ李卵同ㆍ定屬石山、熙川流朴波迴、龍崗定役吳敏正ㆍ僧義公、龜城充軍方玉仇知、寧邊充軍金義文ㆍ李自義ㆍ得夫ㆍ權永通ㆍ金丁ㆍ全以善ㆍ付處李念佛、江界流小莫同、鐵山充軍崔仲文、蔚山充軍朴元進、唐津充軍鄭仁和、昆陽充軍僧學官、寧海充軍文玉同ㆍ朴永山ㆍ李善同ㆍ郭石同ㆍ李壽生、咸昌定役行眞僧戒守、長鬐充軍姜處賓、泗川充軍金自溫、丑山浦充軍朴潤德、固城流今音同、珍島流琴永、泰仁充軍姜自延、突山浦充軍白宗、扶安永屬良女繼石、珍島永屬今音同、萬頃永屬婢永非、黔毛浦充軍崔閏正、羣山浦充軍金同叱三、旌義定役韓仇叱金ㆍ韓恠祿ㆍ韓恠中、康津流金鼎鉉、永興定役嚴守明、穩城定役朴春生ㆍ韓永實ㆍ姜乙巳ㆍ朴德金ㆍ申自平ㆍ崔田己ㆍ朴元忠。"
地名: 扶安 (全羅道, 縣（監）)
年: 1489.0

○命召領敦寧以上、議政府。 沈澮、尹弼商、盧思愼、李崇元、鄭蘭宗等詣賓廳。 傳曰: "崔興孫納家基於李鐵堅, 其言根已露, 卿等分辨之。" 於是召執義金楣、持平朴承爚問之。 楣言臣戊戌年爲兵曹佐郞, 臣之族兄南原人朴叔芬來寓興孫家。 臣往見之, 問家直婢曰: ‘此是誰家?’ 婢言: ‘崔興孫家也。 家基本廣闊, 吾主以其半贈與李鐵堅矣。’ 及臣爲金堤郡守, 往扶安縣, 縣人金胤孫來見臣。 語及崔興孫事, 胤孫言: ‘崔興孫專以干謁李鐵堅, 得仕宦于朝。’ 臣聞之, 心固識之矣。 今正月十二日, 本府會議, 朴承爚言: ‘近來司諫院啓崔興孫事, 或言或箚, 本府無一言可乎?’ 臣答曰: ‘此言固當。’ 仍以臣之所聞語之。 仍謂承爚曰: ‘君之父家與興孫家不遠, 君若聞見則可知矣。’ 翌日與大司憲同坐, 議崔興孫事, 臣謂曰: ‘余之所聞, 恐不實, 令朴持平更加聞見可也。’ 承爚笑而不答。 大司憲乃曰: ‘持平必細聞矣。 往者成任爲吏曹判書, 隣人金祚托稱買賣, 以家舍贈與, 臺諫駁議治罪。 今興孫亦不當以家基賂大臣也。’ 令持平朴承爚論啓。 其後朴承爚詣書筵, 與司諫鄭淮語此事, 淮曰: ‘予亦聞之, 欲啓之而未知其實。 他人亦有所聞矣。’" 承爚所言, 與金楣之言同。 沈澮等以是入啓, 傳曰: "召鄭淮問之。" 淮來啓曰: "李鐵堅、崔興孫家在路傍, 臣嘗見鐵堅家侵占興孫家基, 心固疑之。 然不可以疑似之事上達, 及聞持平朴承爚之言, 與前所疑果合, 幷錄於箚子。" 傳曰: "爾等所謂 ‘衆所共知, 武林騰藉’, 之辭, 此何等語耶?" 承爚啓曰: "臣所謂 ‘衆所共知, 武林騰藉’, 臣等非聞於家家戶戶。 凡人與人共語, 若遇臺諫, 卽止而避之。 以此觀之, 其及於臺諫所聞者, 必儕輩所騰說者也。 臣爲臺官, 不敢含默, 以實啓之耳。" 傳曰: "此雖臺諫之言, 實未免於貝錦也。 予欲治罪, 於卿等意何如?" 弼商等啓曰: "臺諫所啓 ‘衆所共知, 武林騰藉’ 之言, 皆歸於虛誕, 上敎允當。 然古人云: ‘言雖不中, 亦不加罪。’ 請優容。" 傳曰: "予斟酌爲之。" 執義金楣、司諫鄭淮、持平朴承爚俱請避嫌。 傳曰: "臺諫以正直爲心, 以實事論劾可也。 今金楣以舊所微聞之說, 發於臺中, 鄭淮以往來之間, 臆度疑似, 發於院中, 承爚徒聞臺中之浮言而啓之, 皆非矣。 予當斟酌。"
地名: 扶安 (全羅道, 縣（監）)
年: 1504.0

○義禁府奴彭孫告: "全羅
              扶安縣騎兵崔仲孫隣家人金守明謂余曰: ‘吾曩於番上時, 侍衛仁政殿, 觀上接天使之禮, 天使挺立暫揖, 主上則曲身行禮, 腰體甚細, 不甚雄偉。’ 仲孫四寸兄居全州者, 亦以事到仲孫家, 聞守明言乃曰: ‘王乃全州
              李姓也。 李拔都
              天立爲主, 汝勿爲此言。’ 守明曰: ‘今王卽位以來, 連年凶歉, 漕運敗沒, 歲至四十餘船。 其拯米給民, 令擔納新穀。 又貿布於濟州, 給民換穀, 民之困苦太甚, 此皆從臣下之言, 不勤政事故也。" 傳曰: "令義禁府拿鞫金守明等。"

○春秋館啓: "河繼曾坐他罪, 決杖一百, 流朔州。 柳希轍決笞五十, 配扶安。 任崇載加職事, 曺世唐、李坤所啓, 而世唐曾配玄風, 坤在喪。 內侍遞兒事, 朴權、趙珩所啓, 而權曾坐他罪, 決杖一百, 海南爲奴, 珩身死。 私賤屬內需司事, 金淑貞、金係行所啓, 而淑貞曾坐他罪, 決杖一百, 配鎭川, 係行居安東。 承霤銅筩事, 姜謙所啓, 已凌遲, 子息、兄弟決杖出送遐裔。 辛甘菜事, 成希哲、洪脩所啓, 而希哲坐他罪, 決笞四十, 配長興, 脩爲眞寶縣監。 謁聖日冒雨徑還事, 郭宗蕃所啓, 已斬, 子決杖六十, 遠方充軍。 復昭陵疏, 南孝溫所爲, 父恮、子忠恕, 無兄弟矣。"
地名: 扶安 (全羅道, 縣（監）)
年: 1512.0

○先是, 上敎諭中外曰: "本朝忠臣、孝子、烈婦事績, 未及圖寫者, 竝無遺搜摭, 續印成冊, 禮曹行移各道, 節義可旌人姓名職銜, 使無遺牒報。" 至是, 全羅道觀察使南袞啓: "金堤郡鄕吏李堂妻同叱今, 李堂身死後, 十五年未嘗除服, 設素帳於寢房之側, 置神主其內, 每朝夕, 誠心酹奠, 一如其初。 淳昌郡官婢姜阿之, 年少未適人, 時訓導柳文豹娶爲妾, 及文豹遞去後守信, 文豹身死, 服喪三年。 喪畢, 其父母欲改嫁, 不從, 投匿文豹兄舍得免。 居不事容飾, 不數年, 其父母多方誘之, 又欲改嫁, 卽斷髮, 逃歸于文豹之家, 至今全節寡居。 扶安縣進士宋世貞性至孝。 其父雄得背癰, 百藥無效, 晝夜吮血, 瘡根盡出, 以至得生。 及歿廬墓三年, 不食五辛, 鄕閭稱孝。 其母金氏尙存, 如有小疾, 不解衣帶, 躬自湯藥, 雖家業貧窮, 而必求甘旨, 奉養不懈。 興德縣鄕吏陳侃之父, 得淋疾濱死, 侃涕泣親吮, 其痛遂愈。 學生金膺, 無子而死, 其妻陳氏, 備禮斂葬, 泣奠三年。 終制後每月朔望, 祭祀不撤, 朝夕哀泣。 沃溝縣幼學梁成允, 其父甸年踰六十, 得風疾, 臥床數歲, 成允晝夜不解衣帶, 每當大小便, 輒負以出入, 臨死嘗糞。 旣而甸沒, 廬墓三年盡哀。 母張氏亦以宿疾, 臥床十餘年, 侍奉一如父。 及歿, 又廬于墓側, 朝夕禮奠, 前後六年, 不出洞口, 克盡子職。 任實縣生員朴蕃, 其父病苦, 嘗糞以驗死生。 父欲嘗鴨, 乃率同腹, 行求水邊, 數日不得, 乃拊臂號慟, 忽有鴨浮出水面, 持以饋之。 父歿, 廬墓三年。 康津縣居前縣監高水精, 遭母喪, 俯伏殯前, 勺飮不入口者幾一朔, 及葬廬於墓側, 啜粥終三年, 奠物親自炊(㸑)
                〔爨〕
              。 終制後, 鄕人或有言及父母之事, 未嘗不號慟失聲云。"
地名: 扶安 (全羅道, 縣（監）)
年: 1521.0

○臺諫啓吳漢相、曺尙賢事, 憲府啓南傑、黃㻶事, 又啓曰: "安㥠曾與領相
                【金詮也。】
              相詰, 故罷職矣。 今者, 還令敍用, 以此, 紀綱解弛也, 請勿敍用。 扶安縣監辛輿, 迷劣不能治事, 請遞。" 諫院啓洪士源事, 又啓曰: "崔命孫今爲都摠府經歷, 已越署經滿五十日, 請皆遞之。" 傳曰: "南傑可遞也。 守令等任雖重矣, 人器亦有大小之適用也, 何必輕遞? 黃㻶朔數雖未滿, 然旣遞矣, 何必仍任? 安㥠事, 觀其推案, 非直與領相相詰, 與其奴相詰也。 然以小官抗大官, 可勿敍也。 崔命孫、林崇檜亦皆可遞也。"
地名: 扶安 (全羅道, 縣（監）)
年: 1523.0

○引見全羅道兵馬節度使軍官羅士恒, 三公入侍, 南袞謂士恒曰: "接戰節次雖悉於啓本, 初見倭船, 措置節次詳悉啓之可也。" 士恒曰: "六月十六日, 兵使則向安亇島, 虞候趙世幹則向猬島搜討, 世幹多取水磨石及草炬, 載船待變。 厥後, 兵使則以軍籍磨鍊事, 出陸。 至二十七日酉時, 候望軍報云: ‘有十餘船, 自海西泛洋而來。’ 日沒時, 臣與世幹開洋追逐, 扶安縣監申鍾等逐倭船一隻, 且戰且却而來, 其日不能接戰, 終夜圍匝。 申鍾放火箭, 破其檣, 射中持槍者, 卽倒死。 自此, 倭奴皆藏匿船中, 不敢出, 而自內操船, 向南大洋而去。 臣等亦追逐其船, 非徒高大圍設防牌, 難以箭破, 雖放銃筒, 亦不能破。 世幹等令曰: ‘我軍一時擧火, 投倭船, 倭人欲滅火而出, 則以石擲之、以弓射之。’ 衆皆依約, 一時竝擧, 而焚蕩之, 故得獲如彼。" 袞曰: "倭數大槪幾人?" 士恒曰: "觀其船底, 所燒之骨甚多, 大槪三十餘人。" 袞曰: "倭一人, 以何術而生擒乎?" 士恒曰: "全船焚蕩後, 疑或有人藏匿者, 又放火焚之, 有一倭人出跪祝手曰: ‘活我、活我。’ 臣等以脫衣之狀, 示之然後, 倭人卽脫其服, 來降。" 袞曰: "斬首及生擒, 竝十四人, 而焚餘之體尙多, 然則其數必多。" 士恒曰: "甚多焉。" 上曰: "倭人投水者, 不能生擒乎?" 士恒曰: "不得已以劍槍刺取, 故不得生擒耳。" 上曰: "必有僧倭, 故有僧器也。"
                【中林供辭, 有念珠云。】
              
              士恒曰: "其於斬首數內, 不見其形。 但有一防牌, 內朱外漆。" 權鈞曰: "其防牌, 何能奪取乎?" 士恒曰: "倭奴欲自防, 我軍以鉤鐵拘取矣。" 袞曰: "汝船十隻, 申鍾船十餘隻, 追圍則當使倭船, 不得放行。 何爲追至於大洋乎?" 士恒曰: "倭船之疾如飛, 將向王登島, 而海水甚闊。 適因其日有順風, 故接戰矣, 不然則決不能追逐也。" 袞曰: "倭人亦能射乎?" 士恒曰: "雖有射者, 弓不勁, 故中者不傷。" 上曰: "射用角弓乎?" 士恒曰: "倭人射者, 在防牌內, 故不知用何弓也。" 袞曰: "在防牌內, 則爾等何從而射中乎?" 士恒曰: "其防牌上有兩耳。 倭人必窺於是, 故得以射中耳。" 上曰: "彼倭當詳悉推問。" 袞曰: "彼倭必有言約, 不卽服招, 不得已刑推, 而得情也。 若彼人服, 則更問中林乎?" 上曰: "問此倭以同船之人, 則必發言中林之名矣。 中林之言若異於此, 則何以爲之?" 袞曰: "推之則可知矣。" 傳曰: "領相, 卽詣禁府推之。"
地名: 扶安 (全羅道, 縣（監）)
年: 1526.0

○全羅道觀察使柳灌狀啓曰: "道內各官孝行卓異者: 潭陽府書員權福, 早歲失母, 慟未報恩, 朔望設祭, 盡其誠敬, 事其父, 昏定晨省。 及歿, 晝夜號泣, 三年後忌日之月, 不食酒肉。 長水縣幼學金敬孫, 父死, 不離殯側, 哀毁過禮, 漁獵養母, 貿供甘旨。 母年過百歲而死, 敬孫年亦七十, 而三年不離墓側, 啜粥哀毁, 家有急難, 足不到門。 興德縣錄事吳俊, 其父腫疾, 或吮疽; 或嘗糞。 及歿, 哀毁過禮, 不食鹽醬、菜果。 羅州正兵崔致江妻良女能今, 夫亡, 朝夕泣血, 春秋製造衣服, 祭後燒焚。 今至十九年, 不改初心, 致哀盡禮, 又不食肉。 扶安縣進士崔弼成, 其母患乳腫甚苦, 藥餌無效, 吮腫得愈。 父進士秀孫得惡疾, 彌留累月, 百藥無效。 醫云: ‘蝙蝠可治。’ 時當冬月, 求而不得, 號天而泣, 蝙蝠自至, 和劑以進, 厥疾乃瘳。 前直長韓崇錫, 其母發癰幾死, 吮疽得全, 及其歿, 守喪盡哀。 又遭父喪, 親執奠饌, 廬墓喪祭, 一出至誠。 康津別侍衛高守儉, 父母之喪, 竝守墳三年, 仍居墓側, 朝夕致祭。 國忌日則不食酒肉, 又以素饌行祭, 二十五年, 略無懈心, 一鄕共推爲孝子。 古阜郡鄕吏李成浩妻今伊, 爲夫所黜, 其同生欲令改嫁, 誓死不從, 逃入舅父家。 舅父哀憐, 使其子成浩, 復合同居。 及其夫死, 日夜哭泣盡情, 行喪三年後, 仍着喪服, 堂中設靈座, 朝夕行祭。 衣服造置, 一依生時。 別侍衛李叔孫, 遭母喪, 哀毁過禮, 守墳, 一不來家, 三年內不飮酒。 沃溝縣別侍衛杜世俊, 其母病臥五十餘日, 須臾不離於側, 不解衣帶, 嘗糞以驗。 死後, 不與家人相話, 其母所嗜之物, 必盡力求得以奠。 晝夜哭聲不絶, 以終三年。 長城縣
              丹巖驛吏車舜年, 事親至孝, 如得異味必獻。 每遇佳節, 獻壽父母, 必邀鄕黨父老以樂。 其父仁甫得淋疾, 便澁不通, 氣絶, 舜年抱持, 籲天乞命, 吮其陽莖二日, 水道自開, 小便通下, 乃得復甦。 全州府生員朴世直, 性本厚重。 年十餘歲失母, 哀慕三年, 每傷事母不盡其年, 事父益謹, 奉養甘旨, 無不如意。 及歿, 啜粥三年, 不食羹醬, 草屨、苴杖, 不出洞口。 私奴金千同, 其母患惡腫, 卽斷指燒和于酒, 饋之, 病母卽愈。 幼學朴衡文妻金氏, 喪其夫, 三年內不梳頭, 朝夕親奠, 日夜哭泣。 喪畢後, 每製衣, 墳前哭祭, 移置神主前, 節改則遞舊易新, 哭焚淨地, 返魂享祀, 至今不怠。 金堤郡私奴難金, 其父母生時, 盡心孝養。 母死後, 廬墓三年, 仍居墓側。 又事主謹勤, 其主常患窮乏, 盡心救助。 得時新之物, 不獻於其主, 則不忍先嘗。 幼學尹師仁妻朴氏, 年二十五時喪夫, 今至十六年, 素服、素饌而節日及忌祭時, 親往墳前, 哀痛如初。 學生徐致明妻良女馬非, 年三十歲喪夫後, 二十一年, 不脫喪服, 設位版、素帳, 冬夏衣服造置, 朝夕設奠。 萬頃縣
              崔致江妻良女今伊, 年三十七歲, 無子女、喪其夫。 今已十七年, 衣白衣、不食肉、不茹葷。 奉神主, 設床帳, 香爐甁花, 朝夕上食, 備時物。 製時服以進, 燒舊易新。 朔望、俗節則疾病、風雨外, 必上墓以祭。"
地名: 扶安 (全羅道, 縣（監）)
年: 1528.0

○禮曹以孝子、節婦等公事入啓曰: "前者上敎以爲, ‘季世有如此孝子節婦, 其行可嘉。 其褒賞節目, 改磨鍊爲當。’ 云。 臣等考其可以旌表者, 蓋斷指之事, 特因一時誠激, 而爲之也。 至於年久, 而孝行不替者, 其孝行尤最焉。 斷指者, 在古例爲旌表, 故若干人, 當爲旌表也。 往在趙光祖時, 孝行尤異者, 移文于各道, 悉抄令報。 今者此人等, 其時未得顯著, 恐其實有異也。 然於見聞, 雖不高, 有一事涉於孝行者, 則所當賞物也。 其中稍異者, 復其戶, 又其中不惜身體, 而所行表著者, 旌表其閭也。 以文案見之, 則其中特異者, 雖載於《三綱行實》者, 無以過矣。 所當旌表之。 但自上嘉賞節行之意, 窮村僻巷之人, 何得以知之? 若以傳敎之意, 判付於此公事, 而移文, 則外方亦知上意之所存, 而尤有所奬勵焉。" 傳曰: "啓意知道。" 其公事曰: "全州私奴金千同、江陵幼學崔應祿、進士申命和妻李氏、咸從幼學盧仁碩、安州軍士朴好、女子朴德、中部私婢末德、抱川閑良權居敬之於父母, 价川良女莫時之於夫, 不惜肌膚, 斷指燒饋, 竝得差病。 忠州前惠民署參奉河叔崙, 旣割其股, 又斷其指, 以療(毋)
                〔母〕
              疾。 牛峯忠順衛李潤童妻洪氏, 前以節行卓異, 復戶勸奬。 厥後二十餘年, 誠敬不懈, 志節益固。 此人等特異, 雖《三綱行實》所載孝子、烈婦, 無以過也。 潭陽書員權福、長水幼學金敬孫、興德錄事吳俊、扶安進士崔弼成、前直長韓崇錫、康津別侍衛高守儉、古阜別侍衛李叔孫、沃溝別侍衛杜世俊、長城驛吏車舜年、全州生員朴世直、三陟幼學金崇孫、楊口戶長柳潭、咸從前旅帥劉仁達、順安前參奉朴蔓根、高原幼學徐尙仁、沃川校生林世華、結城幼學兪恒、金堤私奴難金、鴻山水軍金元孫、中部私奴朴達、沃川驛吏梁老等, 各爲父母, 生盡其孝, 死盡其禮, 操行卓異。 羅州良女能今、古阜良女今伊、金堤良女馬非、萬頃良女今伊、嘉山甲士方權妻尹氏、沃川驛吏梁祿妻莫藏、德山良女寶德、南部故府使崔季思妻南氏、金堤故幼學尹師任妻朴氏、全州幼學朴衡文妻金氏、沃川良女石乙今、西部故僉知鄭錫禧妾良女貞今、雲山故幼學兪諧妻良女中之等, 夫亡後, 喪禮極盡, 其誠, 久而不衰, 節行可尙。 潭陽正兵鄭利、鄭漢、鄭進、鄭倫同居二場, 奉養其(毋)
                〔母〕
              , 孝友之情, 出於至誠, 亦爲可嘉。 前項金千同、崔應祿、河叔崙、申命和妻李氏、盧仁碩、權居敬、朴德、末今、莫時、李潤童妻洪氏等, 則依《大典》旌門復戶。 書員權福、幼學金敬孫、進士崔弼成、別侍衛杜世俊、生員朴世直、幼學兪恒、錄事吳俊等, 則賞職。 幼學徐
              尙仁、良女能今、良女今伊、良女馬非、今伊、私奴朴達、驛吏車舜年、梁老等, 則復戶賞物。 韓崇碩、高守儉、李叔孫、金崇孫、劉仁達、朴蔓根、林世華、金元孫、柳潭、難金、朴衡文妻金氏、尹師任妻朴氏、兪諧妻中之、方權妻尹氏、良女石乙今、寶德、貞今、莫莊、崔季思妻南氏、鄭利、鄭漢、鄭進、鄭倫, 則賞物勸奬何如?"
地名: 扶安 (全羅道, 縣（監）)
年: 1529.0

○丙申/憲府啓曰: "沃溝縣令鄭公弼貪鄙無狀, 瓜期臨迫, 官庫雜物, 蕭然一空, 適以推考未遞。 官中用度未得卒辦, 乞于隣邑, 隣邑守令, 鄙其爲人, 不肯與之。 非徒此也, 殘酷尤甚, 濫刑致殺者亦多。 不合守令, 請罷。 引儀朴世擧以孽産, 東班敍用。 壞亂名分, 莫甚於此。 大抵近來名分不嚴, 貴賤無別, 皆由有司拘於人情, 以成弊習也。 吏曹, 前以醫員中, 術業精熟, 功效最著, 特薦敍用事, 報議政府, 政府以不考族係, 幷通顯職爲難。 其中若有內外族係無釁咎, 術業精熟者, 特薦敍用事, 已受敎矣。 朴世擧, 庶孽之人, 不當敍於東班, 而吏曹不啓議政府本意, 任意敍用於東班。 亦爲不可, 請速改正。" 諫院啓曰: "平壤庶尹金光轍, 前爲密陽縣監時, 枉刑殺人, 而被推下等。 其時雖不取服, 亦當懲戒也。 今爲庶尹, 又爲枉刑, 致殺官婢云。 不懲前罪, 再犯邦憲, 至爲不可。 請先罷後推。 金郊察訪申鍾, 前爲扶安縣監時, 亦枉刑殺人, 被推下等。 今纔經年, 卽敍察訪。 金郊則遞來時, 例授五品職。 請速改正。" 傳曰: "鄭公弼事, 以所啓之意觀之, 則至爲非也, 其罪不止於罷也。 監司若見如此之人, 卽當啓聞罷黜, 而懲一戒百事, 頃與大臣言之者數矣。 公弼事, 物論如此, 則監司自當啓罷也。 朴世擧實爲孽産, 則不可敍用於東班。 不知吏曹之意爲何如? 當問于吏曹後答之。 金光轍所爲, 果若如此, 則其罪不止於罷職。 枉刑殺人者, 永不敍用之法, 載在《大典》。 不必先罷, 而奉傳旨推之, 則自有其律。 申鍾事, 果若枉刑殺人, 則不可汲汲敍用也。 但察訪非實職, 乃兼職, 不必遞之。"
地名: 扶安 (全羅道, 縣（監）)
年: 1544.0

○命招政府全數、六曹判書、該曹備邊司堂上, 議倭奴拒絶當否。 尹殷輔、尹仁鏡、李芑、權橃、鄭順朋、柳仁淑、許磁、黃憲、任權、曺閏孫、張彦良、崔輔漢議: "國家待倭, 自有舊規, 近來待之過厚, 曲從其請, 非有感德之意, 便生侮我之心, 以無用之物, 索有限之財, 國儲幾盡, 將不可支。 今又擧兵入寇, 若不責以大義, 難保厥終, 據義防範, 此其時矣。 留館小二殿及常倭等處, 當語之曰: ‘我國待汝輩, 一出於厚, 而汝輩背國厚恩, 某月某日, 於蛇梁鎭大擧入寇, 其隣好之義安在? 義當謝絶汝輩, 不許接待, 但汝輩出來已久, 今姑接待, 後勿出來。’ 所齎商物, 從略許貿, 島主處亦以此意, 隨宜增減, 嚴辭通諭, 不許接待, 以觀所爲何如?" 洪彦弼、丁玉亨、成世昌議: "蕞爾對馬島小醜, 地窄土薄, 唯以殺掠攻抄爲事, 乘間覷隙, 蜂蠆發毒久矣。 義當因此作變, 留館諸倭, 不許例贈, 幷驅入送, 絶不與通, 以雪輿人之憤, 未爲不可。 第念古昔待夷之道, 畜之以禽獸, 治之以不治, 雖有褻言慢語, 受之而不辭, 似若不聞, 豈非深計之得者? 乘此衆怒, 朝廷計畫, 小失幾宜, 開釁兆禍, 尤宜愼重。 臣等意, 我國體統規模, 宜有容厚, 彼之兇狡, 不足與校。 今來倭人等接遇貿易給糧等事, 一依前例, 使無形迹, 如此蛇梁被圍事, 大槪顯言, 峻辭怵意: ‘汝等後雖出來, 難信難接。’ 以是言之。 幷通書契于馬島, 備言: ‘負國厚恩, 潛謀入寇, 以犯我邊鄙, 秪彰爾之奸謀。’ 嚴辭責之, 徐觀其所爲何如?" 三公仍啓曰: "忠淸道
              林川、扶安、鴻山三邑守令先罷後推事有敎, 憲府亦啓, 而行移推考云。 方玆農月, 迎送新舊, 則三邑之民, (夫)
                〔失〕
              農必矣。 推考後, 察而爲之何如? 此乃重事, 故敢啓。" 答殷輔等曰: "倭奴背恩寇邊, 其罪大矣, 物情之欲絶似可。 然小二殿異於馬島, 不可竝絶也。 馬島雖拒絶, 而後若有辭, 不得已輕許, 則亦不可, 而若遂永絶, 則朝廷遠慮, 亦不可不顧, 莫若依舊待之, 故落點于左相等議也。"
地名: 扶安 (全羅道, 縣（監）)
年: 1559.0

○辛亥/上御朝講。 持平柳承善曰: "人君發政施仁, 莫非爲民, 而山梁、川澤, 皆與之共者, 三代帝王之政也。 幸有下人, 憑勢作弊, 實惠不及於民, 則民皆怨咨而歸咎於上。 妨政害治, 不亦大乎? 近來年運凶荒, 自上每加如傷之念, 而民之困瘁, 莫今時若也。 以川澤言之, 海邊泥生之地, 民所耕食, 以資其生, 而宰相有勢之家, 皆據奪自占, 調發邑民, 以爲防塞之役, 收歛列郡, 以爲供役之資。 堤堰旣成, 則利歸於己, 雖不得成, 無費己物, 故爭相效之, 比來尤甚。 民旣被奪其所食, 又勞其力而役之, 其爲冤抑孰甚? 不但此也, 諸王子、駙馬, 多受魚箭, 其奴子多般作弊, 往來漁船, 侵暴恐嚇。 是以沿海漁夫等, 不得安接, 散之四方, 弊甚不貲。 故癸丑年, 臺諫啓請禁戢, 而弊尙尤甚, 至爲可慮。 以山梁言之, 渡迷、月溪
              
                【皆地名。】
              之上, 乃畿民刈柴之場, 三田渡
              
                【津名。】
              越邊鄭今院坪,
                【地名。】
              乃祖宗朝閱武之地, 居民刈草, 以備牛馬之食, 而自兩宗復設之後, 奉恩寺自稱受賜, 植其禁標, 使民不得出入。 且江原道有(二)
                〔一〕
              寺, 其前有川梁, 自前居民捉魚以食, 而今則僧人以爲齋宮不遠, 亦立禁標, 使不得漁。 自古豈有僧人禁獵之時乎? 至爲寒心。 如此作弊之事, 愚下之民, 不知中間操弄, 而恐或以爲自上命之也。 雖事若細微, 而妨政害治, 莫甚於此也。" 領經筵事李浚慶曰: "海澤堤堰之弊, 自古通患, 而比來尤甚。 臺諫若有所聞, 則當擧劾可也。 我朝黃喜, 賢相也, 而以堤堰事, 被論久罷。 當時雖宰相, 一有所失, 論劾如是, 故事事修擧, 近來朝綱不振, 故弊日滋甚, 將不可救。 尤當彈論而警勑者也。 魚箭之弊, 亦近來甚焉, 漁人不得安接, 深入海島, 而今則如淸洪道
              楮島、扶安地蝟島等處, 亦皆受賜, 多般作弊, 加之以兵、水使侵暴。 是以漁夫等, 無所資生, 離散四方, 至爲可慮。 臣意諸王子駙馬受賜魚箭, 雖不可一時盡還, 如深遠之處, 命還屬公, 使漁人安接爲當矣。 柴場事, 臣父母墳在楊根地, 故往來之際, 親自目覩。 小有平地, 諸王子率皆占受, 僧人亦皆植標, 民無立錐之地, 所見寒心。 如此等弊, 亦令察而禁斷爲當矣。" 上曰: "時弊民冤, 啓意皆當。 魚箭事, 前以臺諫所啓, 使之禁戢, 而弊尙如是, 可謂未便。 柴場事, 亦啓意當矣。 大抵如此之事, 爲耳目之官者, 所當擧而論劾也。"